Ontmoet Jarvis, Mark Zuckerberg se virtuele assistent | Maroela Media
Grootskaalse belastingontduiking in sigaretbedryf blootgelê
Covid-19 eis meer Amerikaners as Tweede Wêreldoorlog
Ontmoet Jarvis, Mark Zuckerberg se virtuele assistent
Mark Zuckerberg se plasing op Facebook oor hul nuwe AI-assistent, Jarvis
Mark Zuckerberg, uitvoerende hoof van Facebook, het 'n lawwe video vrygestel oor 'n virtuele assistent wat hy persoonlik vir hul gesin gebou het, genaamd Jarvis.
Die video wys 'n paar van die opdragte wat Jarvis teoreties kan uitvoer. Dit blyk 'n opgradeerde weergawe te wees van Amazon Echo, dié keer met Morgan Freeman se stem.
Die stelsel is nog nie volledig funksioneel nie, maar dit is reeds 'n goeie voorbeeld van hoe 'n robot-assistent sou kon werk.
Mark het Dinsdagaand die video op Facebook gelaai en dit is reeds deur meer as 13 miljoen persone gekyk. 'n Grappige video wat hy 'n paar uur later opgelaai het om te wys hoe sy vrou, Priscilla Chan, Jarvis ervaar het, is ook baie gewild en is deur meer as 3,3 miljoen mense gekyk.
"My persoonlike uitdaging vir 2016 was om 'n eenvoudige kunsmatige intelligensie (AI) te bou om my huis te bestuur, net soos Jarvis in Iron Man," verduidelik Mark in 'n plasing op Facebook. "My doel was om meer te leer oor die stand van AI – ons is baie verder as wat mense besef, maar ons het nog 'n lang pad wat voorlê. Hierdie uitdagings help my om meer te leer as wat ek verwag het, en dit gee my ook 'n groter insig in al die interne tegnologie wat Facebook-ingenieurs kan gebruik."
Mark kan met Jarvis deur sy slimfoon en rekenaar kommunikeer en sy huis se ligte, temperatuur, toestelle, musiek en selfs veiligheidstelsel beheer. "Die eenvoudige AI moet my smaak en patrone, nuwe woorde en konsepte kan aanleer en selfs [die Zuckerbergs se dogtertjie] Max kan vermaak."
Jarvis gebruik verskeie kunsmatigeintelligensie-tegnieke, waaronder natuurlike taalprosessering, spraakherkenning en gesigherkenning. Dit is in Python, PHP en Objective C geskryf.